钦定古今图书集成/历象汇编/岁功典/第043卷 > 夏日田居即事四首 蒋山卿
## 钦定古今图书集成/历象汇编/岁功典/第043卷 > 夏日田居即事四首 蒋山卿

草堂聊藉竹为门，花坞从将槿作垣。长日鸟啼红药
尽，夕阳人坐绿阴繁。愁多非为逢时歉，住久应知隔
世喧。赖有青山如旧故，年年相对两忘言。

偶携藜杖过桥东，曲港潮流处处通。溪上间花多覆
水，村前垂柳半含风。黄昏鸟宿轻烟外，青野人耕细
雨中。莫讶移家来畎亩，欲将遗事学《庞公》。

水榭风亭取次开，新凉应有客同杯。树阴深处黄鹂
语，溪水平时白鸟来。葵扇偶从邻妪买，荷衣旋学野
人裁。花间蝴蝶双飞去，正是山翁午梦回。

雨过苔荒石迳微，林园一向掩柴扉。柳堤潮满鱼苗
上，麦陇风晴雉子飞。花暝更教移晚酌，竹深犹遣著
寒衣。老人本自心无事，不为投闲始息机。